यूं तो दलित उत्पीड़न की घटानाएं दलितों के जीवन का अंग बन चुकी हैं। गए दिनों में अनेक ऐसी घटनाएं सामने आई हैं जो दलित समाज के लिए चिंता पैदा करने वाली हैं। एक - घटना राजस्थान के नागौर जिले के डांगावास की है जहां हथियारों से लैस सैकड़ों लोग दलितों पर टूट पड़े। इन लोगों ने एक ही परिवार के चार लोगों की हत्या कर दी। परिवार की महिलाओं पर भी क्रूरता की गई। जाट बाहुल्य डांगावास में हुई इस वारदात के तीसरे दिन पुलिस केवल एक ही आरोपी को गिरफ्तार कर सकी। दूसरी - उत्तर प्रदेश के शाहजहांपुर जिले के हरेवा में पांच दलित महिलाओं को चार घंटे तक नग्न घुमाने का शर्मनाक काम किया गया... रतलाम में दलित दूल्हे को हमले से बचाने के लिए बड़ी संख्या में पुलिस तैनात की गई। दूल्हे को हेलमेट भी पहनाया गया। किंतु आत्ताइयों के खिलाफ कोई ठोस कार्रवाई नहीं की गई। उल्लेखनीय है कि ऐसी घटनाएं घट जाने के बाद संपन्न लोगों में मानवाताबोध जाग उठता है और चारों तरफ चिंता की लहर दौड़ जाती है। नेताओं में संवेदनशीलता घर कर जाती है...दलितों के पक्ष में घड़ियाली आँसू बहाने लगते हैं सब। घटनास्थल का मुआयना किया जाता है ...असहिष्णु तत्वों के हिंसक कामों की निंदा की जाती है...जाँच आयोग गठित किए जाते हैं किंतु नतीजा शून्य...। और फिर दलित विरोधी अपना काम करने को स्वतंत्र हो जाते हैं।